ଆଇଟିଇଆର୍ ଛାତ୍ରଛାତ୍ରୀଙ୍କ ସଫଳତା; ତିଆରି କଲେ ପୋ-ସାଇଡେନ୍ ରେସିଂ କାର୍\nଭୁବନେଶ୍ୱର,ମାର୍ଚ୍ଚ ୧(ଲୋକାଲ ୱାୟାର): ଭୁବନେଶ୍ୱରର ଶିକ୍ଷା ଓ ଅନୁସନ୍ଧାନ(ଡିମଡ ଟୁ ବି ୟୁନିଭର୍ସିଟି) ଅନ୍ତର୍ଗତ ଆଇଟିଇଆର୍ କଲେଜର ଏସଏଇ ଇଣ୍ଡିଆ କଲିଜିଏଟ୍ କ୍ଲବ୍ର ଛାତ୍ରଛାତ୍ରୀମାନେ ଫୋ-ସାଇଡେନ ରେସିଂ କାର୍ ପ୍ରସ୍ତୁତ କରିବାରେ ସଫଳତା ଅର୍ଜନ କରିଥିବା ଜଣେ ଅଧ୍ୟାପକ ଶୁକ୍ରବାର କହିଛନ୍ତି ।\nକଲେଜର ୨୫ଜଣ ମେକାନିକାଲ୍ ଇଞ୍ଜିନିୟରିଂ ଛାତ୍ରଛାତ୍ରୀ ନିଜ ଉଦ୍ୟମରେ ଏହି ରେସିଂ କାର୍ ତିଆରି କରିଛନ୍ତି । ବଜାରରେ ଉପଲବ୍ଧ ଥିବା ଗାଡ଼ିଠାରୁ ଏହି ଗାଡ଼ି ଭିନ୍ନ ।\nଏହା ସାଧାରଣ ରାସ୍ତା ବ୍ୟତୀତ କାଦୁଅ, ପାହାଡ଼ିଆ, ବିପର୍ଯ୍ୟୟ ଅଞ୍ଚଳରେ ସହଜରେ ଚଳାଚଳ କରିପାରିବ । ଛାତ୍ରଛାତ୍ରୀମାନେ ଏହାର ନାମ ଏଟିଭି କାର୍ ନଂ-୨୯ ଓ କାର୍ ନଂ-୫୬ ରଖିଛନ୍ତି ।\nଛାତ୍ରଛାତ୍ରୀଙ୍କ ପକ୍ଷରୁ ଆୟୋଜିତ ଉଦଘାଟନୀ ଉତ୍ସବରେ ଗୁରୁବାର ଏହି କାର୍କୁ କଲେଜ ପରିସରରେ ଅତିଥିମାନେ ଉଦଘାଟନ କରିଥିଲେ । ଏଥିରେ ଅତିଥି ଭାବେ ଆଇଟିଇଆର୍ ନିର୍ଦ୍ଦେଶକ ମାନସ ମଲ୍ଲିକ ଓ ନାଲକୋର ଡିଜିଏମ୍ ଆଶୁତୋଷ ରଥ ଯୋଗ ଦେଇ କାରର ଉଚ୍ଚ ପ୍ରଂଶସା କରିବା ସହ ସମସ୍ତ ଛାତ୍ରଛାତ୍ରୀଙ୍କୁ ଅଭିନନ୍ଦନ ଜଣାଇଥିଲେ ।\nଅଧ୍ୟାପକକ ଡ. ପ୍ରେମାନନ୍ଦ ପ୍ରଧାନ ଓ ଡ. ହୃଷିକେଶ ଷଡ଼ଙ୍ଗୀଙ୍କ ନେତୃତ୍ୱରେ ଛାତ୍ରଛାତ୍ରୀମାନେ ଏହି କାର୍ ତିଆରି କରିଛନ୍ତି । କାରର ଡିଜାଇନ୍ ମଧ୍ୟ ଛାତ୍ରଛାତ୍ରୀମାନେ ନିଜେ କରିଛନ୍ତି । କାରଟିକୁ ତିଆରି କରିବାକୁ ପ୍ରାୟ ୪ ମାସ ସମୟ ଲାଗିଥିଲା ।\nବଜାରରେ ଏହି କାର୍ର ଦାମ୍ ୬ ଲକ୍ଷ ଟଙ୍କା । ପଞ୍ଜାବ ନ୍ୟାସନାଲ୍ ବ୍ୟାଙ୍କ ଓ ନାଲକୋ ପକ୍ଷରୁ ଏହାକୁ ତିଆରି କରିବାକୁ ସ୍ପନ୍ସର୍ କରାଯାଇଥିଲା ।\nଆଗାମୀ ଦିନରେ ଆୟୋଜିତ ହେବାକୁ ଥିବା ମହିନ୍ଦ୍ରା ବାହା ୨୦୧୯ କାର୍ଯ୍ୟକ୍ରମରେ ଏହି ଛାତ୍ରଛାତ୍ରୀମାନେ ଅଂଶଗ୍ରହଣ କରିବେ । ସେଠାରେ ସେମାନେ ଏହି ପୋ-ସାଇଡେନ୍ କାରକୁ ପ୍ରଦର୍ଶନ କରିବେ ।
